Kako došlo tako i prošlo. Kratak je to opis bowling-groznice koja je prije nekoliko godina zahvatila Zagreb. Počeli su se tada jedan za drugim otvarati bowling-centri, bili su pravi hit, a sada su se jedan po jedan počeli i zatvarati. I tako je Zagreb od gotovo stotinjak staza spao na njih ravno – nula.

– Igra je osvojila više od 150 milijuna ljudi u svijetu, pa tko i Zagrepčane, i to zato što objedinjuje zabavu i natjecanje – rekao je Saša Petković, tajnik za bowling u Zagrebačkom kuglačkom savezu. Dodao je i da ne treba miješati bowling i kuglanje, koji se, osim u pravilima igre, razlikuju i po tome što bowling ima 10, a ne devet čunjeva.

Glazba, hrana, piće...

Bowling je i puno više komercijaliziran pa su tako zagrebačke kuglane uglavnom rezervirane za profesionalne igrače i klubove, dok su bowling-centri bili otvoreni za sve te su uglavnom bili namijenjeni za zabavu. Prvi je otvoren City bowling u West Gateu, a potom i Bowling 300 pokraj City Centra, Sky bowling u Areni Centru te Green Gold bowling.

Zvukovi rušenja čunjeva, navijanje i glazba orili su se dvoranama koje su bile pune gotovo svakog dana, posebice uvečer i vikendima. “Sve sam ih srušio”, “Sve sam bolja”, “Cijelu sam stazu promašio”... uzvikivali su igrači, a u natjecanju su sudjelovale cijele obitelji. Jednako su voljeli zaigrati i stari i mladi jer nije bilo potrebno ni veliko predznanje ili fizička sprema za igranje, barem ako je bila riječ o zabavi.

Foto: Igor Kralj/PIXSELL

Foto: Igor Kralj/Pixsell

Svaka je ekipa uz stazu dobila i stol pa su hrana i piće bili nezaobilazan dodatak uz igru u kojoj je cilj u dva bacanja kugle srušiti što više čunjeva i tako deset puta u rundi.

Navečer su na rasporedu bile disko-večeri uz glasniju glazbu i svjetlosne efekte pa se znalo i zaplesati, a nerijetko su održavane i proslave rođendana ili momačke i djevojačke večeri. “Baš kao u američkim filmovima”, komentirali su građani koji su ostali neugodno iznenađeni kada su shvatili da se bowling-centri polako gase.

Do kraja 2015. godine više nije radio nijedan, a na pitanje koji je razlog njihova zatvaranja, unatoč velikoj popularnosti, Saša Petković odgovara da se poklopilo puno negativnih parametara u kratko vrijeme.

Imamo i reprezentaciju

– Bowling-centar višemilijunska je investicija čija je isplativost vlasnicima postala upitna. Najam prostora bio je prevelik, a financijska moć građana sve manja – objasnio je Petković te dodao kako su, prema njegovu mišljenju, cijene ipak bile previsoke pa su se građani s vremenom zasitili. Naime, cijena staze varirala je od 50 kuna radnim danom ujutro pa do 150 kuna uvečer i vikendima za sat vremena. Trebalo je još platiti najam cipela, a uz piće i hranu cijena izlaska penjala se i na nekoliko stotina kuna.

Iako je bowling za većinu bio zabava, a centri novo mjesto za izlazak, neki su se ovim sportom počeli i profesionalno baviti. Tako u Zagrebu ima šest bowling-klubova koji okupljaju stotinjak igrača. Oni su zatvaranjem centara ostali bez mjesta za treninge.

– Imamo i zagrebačku reprezentaciju koja putuje u Varaždin ili Sloveniju da bi trenirala, a tamo su premještena i natjecanja što je dodatni financijski teret klubovima – rekao je Saša Petković te istaknuo kako se nada da će uskoro proraditi neki novi bowling-centar u Zagrebu. A istu želju imaju i građani, barem ako je suditi prema komentarima na internetu u kojima se raspituju kamo su nestali bowling-centri.